คิดไปคิดมานึกถึงร้าน Shibuya Shabu ที่มีบุฟเฟ่ต์ชาบูๆและซูชิระดับพรีเมี่ยมทานแบบไม่อั้น โดยมีให้เลือก 2 ชุด คือชุด A และ B ซึ่งจะมีจุดเด่นจุดด้อยแตกต่างกัน โดยจะสลับเปลี่ยนทุก 15 วัน มี 2 สาขา คือที่พระราม 9 ตรงอาคารวรสมบัติ วันนี้เสิร์ฟชุด B อีกสาขาที่ทองหล่อซอย 20 ใต้ตึก SPC Building วันนี้เสิร์ฟชุด A แนะนำว่าก่อนจะไปทาน ควรตรวจสอบทาง Facebook ของทางร้านก่อนว่าสาขาไหนเสิร์ฟเซ็ตไหน ไปจะได้ไม่เสียเที่ยว ได้ทานของที่ตัวเองอยากทานอย่างสมใจ

วันนี้เลือกมาที่สาขาทองหล่อ เพราะว่าวันนี้อยากทานเมนูเด่นของ Set A ที่มีข้าวหน้าซูชิปลาแซลมอน และหน้าไข่ปลาแซลมอนแบบพูนๆ ถือว่าเป็นหัวใจหลักของเมนูเซ็ตนี้เลย เดินทางมาง่ายๆเดินทางจาก BTS ทองหล่อนั่งแท๊กซี่เข้าไปอีกประมาณ 50 บาท ก็ถึงหน้าร้านแล้ว ป้ายร้านใหญ่โตเปิดไฟสว่างไสวมองเห็นง่ายๆ ราคาบุฟเฟ่ต์ของที่นี่ 690 บาทไม่มี+มากวนใจ ถือว่าราคาค่อนข้างสูงแต่ว่าได้ทานซูชิดีๆแบบจุใจถือว่าคุ้มค่าครับราคานี้ ตอนนี้ถ้ามาวันเสาร์-อาทิตย์ ที่นี่เสิร์ฟซูชิข้าวหมึกดำ แต่วันนี้มาวันธรรมดาเลยอดไปตามระเบียบ

เดินเข้าไปในร้าน พบกับเค้าท์เตอร์ผัก สลัด ลูกชิ้น อุด้งต่างๆ ถัดเข้ามาก็เป็นที่นั่งโต๊ะไม้ขนาดใหญ่ฝาผนังสีขาวทั้งร้านแต่งด้วยไฟสีส้มดูอบอุ่น เลือกที่นั่งตามสะดวก จากนั้นก็สั่งเมนูที่อยากทานจากในเล่มของทางร้านได้เลย เนื้อชาบูๆสั่งมาทุกอย่าง อย่างละ 1 ยกเว้นเมนูไก่ และซูชิหน้าที่เราอยากทาน(อันนี้เน้นเป็นหลัก) น้ำซุปมี 3 แบบ ทั้งซุปสุกี้ยากี้ ชาบู และซุปวัว เลือกได้ 2 ซุป วันนี้เลือก 2 อย่างแรกครับ